b'\n_START_ARTICLE_\nEsther Gitman\n_START_PARAGRAPH_\nEsther Gitman (Sarajevo, 20. rujna 1939.), ameri\xc4\x8dka je povjesni\xc4\x8darka \xc5\xbeidovskog podrijetla, stru\xc4\x8dnjakinja za holokaust na podru\xc4\x8dju Jugoslavije s posebnim fokusom na NDH.\n_START_SECTION_\n\xc5\xbdivotopis\n_START_PARAGRAPH_\nEsther Gitman ro\xc4\x91ena je u Sarajevu, koje je u tom trenutku bilo dijelom Nezavisne Dr\xc5\xbeave Hrvatske tijekom Drugoga svjetskog rata. Njezina obitelj pre\xc5\xbeivjela je holokaust uz pomo\xc4\x87 ljudi koji nisu bili \xc5\xbdidovi. \xc5\xbdivjela je u SAD-u od 1972. godine gdje se njezina obitelj doselila nakon \xc5\xa1to je kratko \xc5\xbeivjela u Izraelu, odakle se preselila u Kanadu te kona\xc4\x8dno u SAD 1972. godine._NEWLINE_Esther Gitman diplomirala je povijest i sociologiju na Carleton Universityju u Ottawi, u Kanadi i apsolvirala je krivi\xc4\x8dno pravo pri Long Island Universityju. Svoj doktorat je primila na City University of New York u New Yorku na \xc5\xbdidovskoj povijesti. _NEWLINE_Svoje istra\xc5\xbeivanje o hrvatsko-\xc5\xbeidovskoj povijesti zapo\xc4\x8dinje 1999. godine disertacijom pod nazivom Rescue of Jews in the Independent State of Croatia, 1941-1945. (Spa\xc5\xa1avanje \xc5\xbeidova u Nezavisnoj Dr\xc5\xbeavi Hrvatskoj, 1942.-1945.). Godine 2002. prima Fulbrightovu stipendiju za putovanje u Hrvatsku kako bi nastavila sa znanstvenim radom. Godine 2008., doktorica Gitman sudjeluje na konferenciji o bl. Alojziju Stepincu poglavaru katoli\xc4\x8dke Crkve u Hrvata tijekom Drugoga svjetskog rata._NEWLINE_Doktorica Gitman je izradila bazu podataka o \xc5\xbdidovima iz Sarajeva i Zagreba koji su pre\xc5\xbeivjeli i oti\xc5\xa1li u Palestinu. _NEWLINE_Godine 2011. objavljuje knjigu pod nazivom When Courage Prevailed: The Rescue and Survival of Jews in the Independent State of Croatia 1941-1945 iliti Kad hrabrost prevlada: spa\xc5\xa1avanje i pre\xc5\xbeivljavanje \xc5\xbdidova u Nezavisnoj Dr\xc5\xbeavi Hrvatskoj 1941.-1945. s istoimenom temom te ulogom bla\xc5\xbeenog kardinala Alojzija Stepinca u svemu tome.'